కొత్తగూడెం మండలం

కొత్తగూడెం మండలం, తెలంగాణ రాష్ట్రంలోని భద్రాద్రి కొత్తగూడెం జిల్లాకు చెందిన మండలం. 2016 లో  జరిగిన జిల్లాల పునర్వ్యవస్థీకరణకు ముందు ఈ మండలం ఖమ్మం జిల్లా లో ఉండేది.   ప్రస్తుతం ఈ మండలం కొత్తగూడెం రెవెన్యూ డివిజనులో భాగం. పునర్వ్యవస్థీకరణకు  ముందు కూడా ఇదే డివిజనులో ఉండేది. ఈ మండలంలో (2 రెండు) రెవెన్యూ గ్రామాలు మాత్రమే ఉన్నాయి. మండలం కోడ్: 04738. ఈ మండలం, ఖమ్మం లోకసభ నియోజకవర్గం, కొత్తగూడెం శాసనసభ నియోజకవర్గం పరిధిలో భాగంగా ఉంది. మండలం కేంద్రం కొత్తగూడెం.

ఖమ్మం జిల్లా నుండి మార్పు 
లోగడ కొత్తగూడెం మండలం, ఖమ్మం జిల్లా, కొత్తగూడెం రెవెన్యూ డివిజను పరిధిలో ఉంది.2014 లో తెలంగాణా ప్రత్యేక రాష్ట్రంగా ఏర్పడిన తరువాత మొదటిసారిగా 2016 లో ప్రభుత్వం నూతన జిల్లాలు, రెవెన్యూ డివిజన్లు, మండలాల ఏర్పాటులో భాగంగా కొత్తగూడెం మండలాన్ని, కొత్తగా ఏర్పడిన భద్రాద్రి కొత్తగూడెం జిల్లా పరిధిలోకి 11.10.2016 నుండి చేర్చి, అమలులోకి తెస్తూ ప్రభుత్వం ఉత్తర్వులు జారీ చేసింది.

గణాంకాలు 

2011 జనాభా లెక్కల ప్రకారం కొత్తగూడెం మండలం మొత్తం జనాభా 1,88,191. వీరిలో 93,300 మంది పురుషులు కాగా, 94,891 మంది స్త్రీలు, మొత్తం 48,094 కుటుంబాలు ఉన్నాయి. మండల సగటు లింగ నిష్పత్తి 1,017. మొత్తం జనాభాలో 63.5% మంది పట్టణ ప్రాంతాల్లో నివసిస్తుండగా, 36.5% మంది గ్రామీణ ప్రాంతాల్లో నివసిస్తున్నారు. పట్టణ ప్రాంతాల్లో సగటు అక్షరాస్యత రేటు 80.8% కాగా గ్రామీణ ప్రాంతాల్లో 63.8%. అలాగే మండలంలోని పట్టణ ప్రాంతాల్లో లింగ నిష్పత్తి 1,038 కాగా గ్రామీణ ప్రాంతాల్లో 981గా ఉంది.

మండలంలో 0-6 సంవత్సరాల వయస్సు గల పిల్లల జనాభా 17756, ఇది మొత్తం జనాభాలో 9%. 0-6 సంవత్సరాల మధ్య 9059 మంది మగ పిల్లలు,  8697 మంది ఆడ పిల్లలు ఉన్నారు. మండలం బాలల లింగ నిష్పత్తి 960, ఇది కొత్తగూడెం మండల సగటు లింగ నిష్పత్తి (1,017) కంటే తక్కువ.కొత్తగూడెం మండలం మొత్తం అక్షరాస్యత రేటు 74.63%. కొత్తగూడెం మండలంలో పురుషుల అక్షరాస్యత రేటు 74.02%, స్త్రీల అక్షరాస్యత రేటు 61.27%గా ఉంది.

పునర్వ్యవస్థీకరణ తరువాత 
2016 లో జరిగిన పునర్వ్యవస్థీకరణ తరువాత, ఈ మండల వైశాల్యం 16 చ.కి.మీ. కాగా, జనాభా 79,819. జనాభాలో పురుషులు 39,001 కాగా, స్త్రీల సంఖ్య 40,818. మండలంలో 20,156 గృహాలున్నాయి.

మండలం లోని పట్టణాలు 

కొత్తగూడెం 
గరిమెళ్ళపాడు (జనగణన పట్టణం)

మండలం లోని గ్రామాలు

రెవిన్యూ గ్రామాలు 
కొత్తగూడెం
రామవరం

మూలాలు

వెలుపలి లంకెలు